*6. melléklet a 14/2012. (III. 6.) NEFMI rendelethez*

**A központi költségvetésből folyósított támogatás mértékének megállapításához szükséges adatszolgáltatás (művészeti évadbeszámoló) színház, balett-együttes és táncegyüttes részére**

**I. Szöveges évadértékelés**

1. **társulati művészeti-szakmai közösségépítő tevékenység bemutatása**
2. ***az évadra kitűzött ez irányú célok és azok megvalósulása, e vonatkozásban különösen a továbbképzés, workshop, tanulmányutak szervezése, vendégművészek – rendezők, tervezők – meghívásának ismertetése***

Az évad bemutatóinak tervezésekor a korábbiaknál erősebben vezérelt a kortárs színpadi irodalom, a jelenkor kérdéseire irányuló kíváncsiság és figyelem, így két klasszikus mű mellett három kortárs darabot hoztunk színre. Ezt a szakmailag szép, anyagilag és nézettségben kockázatos arányt az előző évadok szilárd sikereire alapozva állítottam föl, tekintetbe véve színházunk közönségének elvárásait, és társulatunk szakmai fejlődésének igényét.

A 2015/2016-os évad színházunk életében bátor és termékeny év volt. Együttesünk szakmai fejlődésben maradt, kíváncsiságunk nem járt terepekre is vonzott minket. A darabválasztási és stiláris rizikóvállalás, ami az érdemleges színházi munka egyik feltétele, jellemezte évadunkat, ezzel együtt sikerrel kerültük el a nézettségi és hangulati hullámzást, ami társulatunk alkotóerejének és összeszokottságának, szakmai fegyelmének köszönhető.

Az évad szép gazdasági eredménnyel, értelmes művészi kockázatvállalásokat követő, hol nagyon, hol kevéssé sikeres új előadásokkal zárul. Repertoárunk régebbi része változatlanul népszerű, keresett, és jól karban tartott állapotban várja nézőit.

Társulaton kívüli alkotótársaink sora igen széles, az alábbiakban felsoroljuk

***A 2015/16-OS ÉVADRA MEGHÍVOTT VENDÉGMŰVÉSZEKET, RENDEZŐKET, TERVEZŐKET, ALKOTÓKAT***

***Köd utánam***

Kovács Márton, Mohácsi János, Mohácsi István, Parti Nagy Lajos, Kurta Niké m.v., Osváth Judit e.h., Lénárdt Laura e.h., Baksa Imre m.v., Némedi Árpád m.v., Novkov Máté eh., Szathmáry Judit mv., Murányi Márta mv., Ignácz Dániel, Csíkvár Gábor, Kápolnás Attila, Kovács Márton, Sebesi Tamás, Zságer-Varga Ákos, Wagner-Puskás Péter, Mohácsi András, Remete Kriszta, Kovács Márton, Bodor Johanna

***Mese az igazságtételről, avagy a hét szamuráj***

Mikó Csaba, Baksa Imre mv., Jankovics Péter mv., Jéger Zsombor eh., Kókai Tünde eh., Novkov Máté eh., Terhes Sándor mv., Izsák Lili

***Apátlanok***

Tenki Réka m.v., Patkós Márton e.h., Boros Lőrinc, Izsák Lili, Glaser Mária, Szöllősi Géza, Bánki Ákos, Bartha Márk, Krisztiáni István, Bozsoky-Nagy Anna, Puskás Panni, Bereczki Csilla

***Mesél a bécsi erdő***

Parti Nagy Lajos, Bagossy László, Baksa Imre mv., Zsigmond Emőke mv., Murányi Márta mv., Szathmáry Judit mv., Lénárdt Laura eh., Jéger Zsombor eh., Osváth Judit eh., Bagossy Levente, Ignjatovic Kristina

***Az ügynök halála***

Molnár Áron m.v., Patkós Márton e.h., Dóra Béla e.h., Novkov Máté e.h., Kókai Tünde e.h. Kálmán Eszter, Egervári Mátyás,

Itt is megemlítem, hogy a Színművészeti Egyetem hallgatói közül öten, illetve vendégművészeink közül ketten a következő évadtól hozzánk szerződnek. Erről bővebben a 3. pontban.

***IMPRÓS FLESSBACK MINDENKINEK***

IRAM programunk új kiterjesztése, hogy 2015 októberétől egyes előadások után színészeink improvizálnak. Merész vállalkozás az írott szöveg biztonságos terepéről a még meg nem született pillanatok ingoványos talajára lépni, de erős színházi élménnyel kecsegtet: színész és néző együtt lesz tanúja és irányítója egy történet születésének, sőt ebben a közös alkotásban részt vesz maga a szerep is, az írott, költött alak. Improvizációnkban az adott előadás konfliktusaitól, problematikájától inspirálódva jelöljük ki a közös játék alapját. Asszociációk, párhuzamok és a közönség ötletei irányítják a rögtönzött történeteket. Az improvizáció közösségi játék és tanulás, kreatív szellemi és fizikai torna. Az ilyen élmény megvilágítja, hogy a színházban saját történeteink tükröződnek, a felvetett problémák jelenünkhöz szólnak; az előadások élő társadalmi és emberi kérdéseket vesznek vizsgálat alá, így a saját életünkben hasznosuló tudást és tapasztalatokat adhatnak. A program az Örkény Színház és a Momentán Társulat együttműködésében valósul meg. Az eseményen kiemelt szerepet kap alkalmanként egy vagy két középiskolás osztály. Az előkészítő IRAM FLESS foglalkozást, a hozzá kapcsolódó előadást és az IMPRÓS FLESSBACK-et egészként, háromlépcsős programként kezeljük. A program keretében még az előző évadban, 2015 áprilisában improvizációs színésztréninget szerveztünk az eseménysorozatban érdekelt művészeknek és pedagógiai munkatársaknak.

1. ***társulati tagok egyéb, a szervezet működéséhez közvetlenül nem kapcsolódó művészi tevékenységének bemutatása, ennek keretében különösen a vendégszereplések más előadó-művészeti szervezet produkciójában, filmben, rádióban***

Társulatunk három tagja a HOPPart Társulat alapítói közé tartozik.

A színházi munka természete szerint társulatunk szinte minden tagja végez művészi munkát rádiós, televíziós, filmes, pódium, illetve az Örkény Színházon kívüli más kőszínházi, illetve független produkciókban.

1. ***a társulat foglalkoztatottsága, munkamegosztása, ennek keretében különösen művészi vagy művészeti munkakörben foglalkoztatottak által teljesített produkciók, a társulat leterheltsége, szabad kapacitása tekintetében***

A társulat, mely igen magas leterheltséggel dolgozik, az Örkény Színház legfőbb értéke. Ide tartozni feladatot jelent, és művészeink ezt komolyan is veszik. Nem pusztán arról van szó, hogy valamivel többet próbálunk a szokásosnál vagy, hogy bemutatóink után javító próbával vagy megbeszéléssel tovább dolgozunk előadásainkon, hanem arról, hogy a tagok nincsenek „békén hagyva”: folyamatos a törekvésünk arra, hogy színészetük újabb és újabb felületeit találják meg, és arra, hogy ne koptassák túl a régieket. Az ilyen processzus a színész számára egyrészt kényelmetlen, mert érett művészeket is arra kényszerít, hogy új terepekre merészkedjenek, másrészt nélkülözhetetlen, mert megóv a megrekedéstől, vagyis a modorosságtól.

Színházunkban kettő a kötelező bemutatószám, három a természetes, négy az egészséges. Az évadban, mint látható, öt bemutatót tartunk. Ennek oka az, hogy meggyőződésünk, ha az alkotóerő jelentkezik, működtetni kell, és mindenképp lehetőséget kell adni azoknak a szakmai gondolatoknak a megvalósulására, amelyek az értelmes munka vagy a siker reményével jelentkeznek.

***TÁRSULATUNK TAGJAI A 2015/2016-OS ÉVADBAN***

**Színművészeink:**

Bíró Kriszta, Csuja Imre, Debreczeny Csaba, Epres Attila, Ficza István, Für Anikó, Gálffi László, Hámori Gabriella, , Kerekes Éva, Kerekes Viktória, Mácsai Pál, Máthé Zsolt, Nagy Zsolt, Pogány Judit, Polgár Csaba, Szandtner Anna, Takács Nóra Diána, Vajda Milán, Znamenák István

A társulat továbbépítését hét **fiatal művész szerződtetésével** a következő évadtól valósítjuk meg. Hozzánk szerződik:

Tenki Réka, Zsigmond Emőke, illetve a Színház és Filmművészeti Egyetemről Kókai Tünde, Dóra Béla, Jéger Zsombor, Novkov Máté, Patkós Márton.

Látható, hogy társulatunk fiatalodik. Ez természetes és kívánatos. Nem helyes, sőt, teljességgel szakszerűtlen, ha egy társulat legfiatalabb tagja elmúlt harminc- ahogy nálunk volt az elmúlt évben.

A társulatnak ez a bővítése a foglalkoztatás, azaz a művészeknek szerepekkel való ellátása szempontjából kockázatos. Döntésemet sok töprengés előzte meg. Végül megléptem, színházunk jövője érdekében. Ha ezek a kiemelkedő tehetségű fiatalok nem hozzánk jönnek, akkor elkelnek máshol, és a semmibe foszlik az az összeszokottság is, amely gyakorlatos és vendégszínészi éveikben a színház és az új tagok között kialakult. Úgy tettem tehát, tudatosan előreszaladva, mintha már lenne stúdiószínpadunk, és annak működtetésére lenne pénzünk, azaz lenne módunk arra, hogy a mintegy egyharmadával megnőtt társulatot értelmesen foglalkoztassuk.

Itt jegyzem meg, hogy az évad végén távozik a társulatból Debreczeny Csaba. Megmaradó régebbi szerepeit tovább játssza színházunkban.

Nem csak a színészek jelenléte, alkotóereje működteti az alkotófolyamatokat, az előadást és a színházat magát. Ezért természetesen a társulat, azaz a szorosan vett művészi alkotóközösség tagként említem **Bagossy Lászlót,** akinek szemlélete, munkája és folyamatos jelenléte alapvető az Örkény Színházban, rendezései meghatározó fontosságúak.

Társulati tag **Gáspár Ildikó**. Szakmai optikája és tudása nélkülözhetetlen, nemcsak szövegeink gondozása terén, hanem az utóbbi években már rendezőként is.

Társulati tagként végzi munkáját **Neudold Júlia**, az IRAM program vezetője.

Szintén társulatunk tagja **Ari-Nagy Barbara** dramaturg, akit ízlése, szakmai biztonsága alkalmassá tesz, hogy az Örkény társulatába illeszkedjen. Társulati tagként említem végül **Kákonyi Árpád** zenei vezetőnket, aki nem csak minden műfajban otthonos zeneszerzőként, zongoristaként és korrepetitorként nélkülözhetetlen, hanem színészként is akadály nélkül épül a többiek közé, ha a darab azt kívánja. Ízlésével és személyiségével pár évad alatt egyik legfontosabb alkotótársunkká vált.

Itt említem meg, hogy a társulatban színészeink közül többekben erős **rendezői ambíciók**, sőt bizonyított, megvalósult rendezői pályák is vannak. Színházunk feladatának tartom, hogy a jelentékeny tehetséget mutató munkatársak házon belül bejárhassák szakmai útjukat, kiteljesíthessék pályájukat, azaz helyzetbe kerülhessenek. **Polgár Csabára**, – aki a HOPPart társulatnál tette meg első lépéseit rendezőként, majd a müncheni Volkstheater-ben lett visszatérő vendégrendező – nem csak színészként számítok az Örkényben, hanem rendezőként, és az alapvető koncepcionális kérdéseket megvitató **művészeti tanács** tagjaként is. Ebben Bagossy László, Gáspár Ildikó, Polgár Csaba, Ari-Nagy Barbara és én magam veszünk részt.

1. **Hazai és nemzetközi szakmai és művészeti kapcsolatépítési és együttműködési gyakorlat bemutatása**
2. ***együttműködések, projektek bemutatása, ennek keretében különösen időbeli hatályuk, tartalmi-tematikai összefoglalásuk, a hosszú távú együttműködés esetén a már megvalósult, a lekötött programok, továbbá a jövőbeli programütemezés bemutatása***

Az a./1. pontban már említett **IMPRÓS FLESSBACK**programunk a Momentán Társulat együttműködésével valósult meg, az évadban két alkalommal. A két társulat közös munkája egy új színházpedagógiai forma megteremtését eredményezte, valamint a közönséggel, a diákokkal való kommunikáció megújulásához vezetett.

Hosszabb távú terveink között szerepel **a projekt folytatása**: az Örkény repertoárján szereplő darabokban azoknak a motívumoknak és konfliktusoknak a feltérképezése, melyek alkalmasak improvizációra és irányított vitára épülő feldolgozásra.

Szakmánk jellegéből adódóan az Örkény Színház folyamatos és **szoros kapcsolatban áll a társművészetekkel**, elsősorban természetesen az irodalom, a zene, a vizuális művészetek és a tánc területén.

Szoros, természetes kapcsolatunk van a **Színház- és Filmművészeti Egyetemmel**, ahonnan az elmúlt 15 évben és ebben az évadban is számos növendék töltötte nálunk – részben vagy egészben – szakmai gyakorlatát, és szerezte meg első, a színházi praxisban nyerhető tapasztalatait.

Számos iskolában tartunk rendhagyó irodalmi órát. Közösségi szervezetekkel való kapcsolataink közül megemlítjük a VII. kerülettel ápolt jó viszonyunk jegyében a kerület nyugdíjasainak rendszeres, főpróbákon való fogadását, a Nagycsaládosok Egyesületével való együttműködést, a **VII. kerülettel** közösen lebonyolított Örkény-kert koncipiálását és szervezését.

Az évadban is műsoron volt és a jövőben is műsoron marad a Nyugat folyóirat körül működő női szerzők és múzsák életéről szóló **NőNyugat** c. előadásunk, amelyhez helyszínként a Thália Színház régi stúdióját választottuk, a Tháliával koprodukciós szerződés keretében.

2012-ben azért hívtuk életre a „**Széljegyzet”** beszélgetés-sorozatot, mert nézőink jelezték, hogy az egyes előadásainkban felvetett kérdéseket az előadásokon túli szempontokból körüljárhatónak éreznek. Ezt pozitív visszajelzésnek értékeltem, jó, ha a színpad kérdéseket generál. E sorozatot ezzel az évaddal befejeztük, mert nézőink érdeklődése négy áv után alábbhagyott iránta. Ezt a tevékenységet más formában tervezzük folytatni.

A sorozat előadásai voltak az évadban:

2015. szeptember 19.

*Színházak éjszakája - „Takarásban”* Beszélgetés azokkal a színházi szakemberekkel, akiket a nézők nem látnak, de nélkülözhetetlenek

2015. november 14.

*“Ez még csak játék*?” *Miért jó egy kamasznak, ha színházba jár? Miért jó egy kamasznak, ha színházat csinál? Miért jó a színháznak, ha kamaszokkal színházat csinál? Mibe avat be a beavatószínház?* Beszélgetés színház IRAM programjának kapcsán

Nézőszám: 15 fő

Bekerülési költség: 45 000 Ft

Nettó bevétel: 16 417 Ft

2015-ben is nagy sikerrel vettünk részt a Főváros **„Színházak éjszakája”** elnevezésű programjában.

1. ***meghívott művészek vagy előadások, illetve csereelőadások és vendégszereplések felsorolása, rövid bemutatása***

Az évadban meghívott vendégművészekről az a/1. pontban már tettünk említést.

Itt jegyezzük meg, hogy színpadunk sajátosan szűkös méretéből adódóan az Örkény Színház alig tud befogadni vendégjátékot. Szinte minden erre irányuló kísérletünk meghiúsul a teljes inkompatibilitás miatt, így csereelőadásokat sem tudunk vállalni.

Természetesen ambíciónk, hogy részt vegyünk a **nemzetközi színházi életben**. Ám nemcsak a külföldi, hanem a belföldi utazásokat is megnehezíti, gyakorlatilag ellehetetleníti az a bevételkényszer, amely itthon nehezedik a színházra. Ha máshol játszunk, akkor nem játszhatunk itthon, azaz nincs bevétel és nincs TAO, ezért minden vendégjátékunk költségvetésénél arra kényszerülünk, hogy a meghívó félre terheljük az itthon elmaradt bevételeket, így aztán mindenkinek hamar elmegy a kedve tőlünk. Sokat nyújthatna egy olyan pályázati lehetőség, amelynek segítségével nem alkalmi, hanem rendszeres együttműködést lehetne kiépíteni magyar városok és fővárosi színházak között.

Az évadban történt **vendégszerepléseinket** a b/3. pontban részletezzük.

1. ***fesztiválokon való részvétel***

2015. októberében *Stuart Mária* c. produkciónk részt vett a lengyelországi Olsztynban a **Demoludy Fesztiválon**.

2016 márciusában *Diggerdrájver* c. produkciónk részt vett a debreceni **DESZKA Fesztiválon** és meghívást kapott a 2016 évi **POSZT Off** programjába.

A *Bernhardi-ügy* c. előadásunk meghívást kapott a 2016 évi **POSZT** versenyprogramjába.

1. ***fesztiválszervezés, ennek keretében különösen a cél, valamint a célközönség meghatározása, az esemény hasznosulása kulturális, gazdasági és egyéb releváns szempontok alapján***

**-**

1. **a repertoár-játszáshoz és a többtagozatos művészeti struktúrához kapcsolódó művészeti gyakorlat bemutatása**
2. ***az évadra kitűzött célok és azok megvalósulásának tagozatonkénti összefoglalása, ennek keretében különösen műsorpolitikai célkitűzések és azok teljesülése, valamint a repertoár bemutatása***

Egy színház vitalitásának összetett mércéje van. A mutatók között a kortárs irodalom jelenlétének mértéke, illetve a jelenkor kérdéseire irányuló kíváncsiság megléte is szerepel. Főként ez utóbbi szempontok vezettek évadtervünk összeállításakor, tekintetbe véve számos más tényezőt, köztük színházunk közönségének elvárásait, illetve társulatunk szakmai fejlődésének igényét is.

***AZ ÉVADBAN BEMUTATOTT DARABOK***

***Köd utánam***

*Kovács Márton - Mohácsi testvérek - Parti Nagy Lajos*

*operett három kurta rövid felvonásban*

Rendezte: Mohácsi János

Bemutató: 2015. október 9.

Új, mai témájú, szatirikus kortárs operett. A musicalek korában ilyet nem szokás írni, az alkotók mégis arra tettek kísérletet, hogy felizzítsák a magyar közönségben (nem is nagyon) szunnyadó operett-imádat szikráját úgy, hogy a máról írnak.

Úgy ítélem, helyesen tettem, hogy ragaszkodtam ahhoz, hogy a kortárs színház egyik meghatározó alkotópárosa új darabbal álljon elő. Az előadás az operettek szigorú dramaturgiáját követve készült, amelyben a műfaj kötelező arisztokrata miliőjének a mai újgazdag világ felel meg. A környezet –Operabál, Balatonpart, repülőtér- evidensen mai, és a társadalmi körülmények abszurditása sem hajdanvolt időkre reflektál. Az előadás nem lett sikeres, holott stílusérzékeny alakítások születtek, szellemes a zenei világa, és szatirikus társadalomrajza is erős. Évad végén levesszük a repertoárról.

Nézőszám: 7704 fő

Bekerülési költség: 27 893 021 Ft

Nettó bevétel: 17 345 516 Ft

***Mese az igazságtételről, avagy a hét szamuráj***

*Akira Kurosawa, Hideo Oguni, Shinobu Hashimoto A hét szamuráj című forgatókönyve motívumai alapján,*

*valamint Tábori Zoltán Cigány rulett című riportkönyve felhasználásával írta:*

*Mikó Csaba és Gáspár Ildikó*

Rendezte: Polgár Csaba

Bemutató: 2015. október 30.

Egy világtól elzárt kis faluban ismeretlenek megölnek egy nőt és egy gyereket. A rendőrség tehetetlen, nincs indíték, nincs nyom. A parasztok félnek, mert senki sem védi meg őket. Meneküljenek? Maradjanak? Ki segít rajtuk, és mi az ára a túlélésnek?

Mikó Csaba és Gáspár Ildikó szövegkönyve a klasszikus Kurosawa-film apropóján kettős tükörbe helyezi a hét szamuráj alaptörténetét. Az előadás formai és gondolati kísérlet, amely a mese és a dokumentumszínház eszközeivel keres kapcsolódási pontot mítosz és valóság között. Polgár Csaba rendezésének lényege, hogy markáns dramaturgiai cezúrával „kettévágja” az előadást: a mese, a példázat világából a dokumentumszövegek színpadára érkezünk. Ezt a szellemes, de a hagyományos színháznézés reflexeit megpiszkáló gesztust nézőink nem szerették eléggé: a nagy odaadással készített művet 15 előadás után levettük a repertoárról.

Nézőszám: 3181 fő

Bekerülési költség: 18 014 061 Ft

Nettó bevétel: 6 147 685 Ft

***Apátlanok***

*Mikó Csaba*

Rendezte: Gáspár Ildikó

Bemutató: 2016. január 15.

Mikó Csaba darabja 2013-ban elnyerte a legjobb új magyar drámának járó díjat. Színpadi bemutatója mindeddig csak Németországban volt, színházunk tehát itt is kortárs magyar ősbemutatóra vállalkozott.

A mű a rendszerváltás környékén született generáció életútján, konfliktusain, reményein és valóságán pásztáz végig, egy család tagjainak sorsát tárva elénk, követve azt gyerekkoruktól a fiatal – középkoruk elején járó nemzedékig.

A darab az oroszok kivonulása óta eltelt húsz évet öleli fel, és a köztes időszak múltfeldolgozásáról szól, erősen társadalmi jellegű problémafelvetéssel: az egyes testvérek képviselik a társadalom egyes szólamait. Az alaphelyzet: hogyan élt egy család a rendszerváltástól napjainkig? Fontos, hogy itt már nem a kommunizmus, hanem az úgy ahogy felépülő kapitalizmus a legfőbb viszonyítási pont. A dráma cselekménye ezt a folyamatrendszert mutatja be egy család történetén – ünnepein – keresztül. "Egy család történelme pontosan annyiféle, ahány tagot számlál az a család."

Az előadás rendezője, Gáspár Ildikó, pontosan elemzett, mérnökien szerkesztett előadást hozott létre, amely minden rétegében feltárja a szöveg lehetőségeit, sőt, bizonyos pontokon túl is mutat rajtuk. Boros Lőrinc szellemes díszlete képes arra, hogy a hatvanas – hetvenes évek hangulatának frappáns, tömör beidézésén túl játékszervező erővé váljon: lépcsőzetes emelvényként hol a “Gazdálkodj okosan!” társasjáték elemeit idézi, hol egy antik színház hatását keltve a jelenidőt a közelmúlttal, sőt, a régmúlttal kapcsolja össze, ami a kortársi sorsok követését egész a mítoszok teréig tágítja. A díszlet, azaz az előadás gazdag vetítési rendszere asszociatív képekkel mozdítja ki a nézőt szigorú tér kötelmeiből.

A színészi játék kiemelkedően egységes. Megkapó, ahogy a megosztott kritikák (amelyek értékítélete hajszálpontosan generációs határon válik ketté: azaz a fiataloknak tetszik, az öregek fanyalognak) mind kiemelik a nagyszerű alakításokat.

Az előadás egyértelműen sikeres, műsoron marad.

Nézőszám: 4129 fő

Bekerülési költség: 12 801 378 Ft (előzetes adat)

Nettó bevétel: 8 420 205 Ft

***Mesél a bécsi erdő***

*Ödön von Horváth*

Rendezte: Bagossy László

Bemutató: 2016. március 18.

Bagossy László előadása egyértelmű közönség – és kritikai siker, a rendező ismét eredeti nézetet talált egy jól ismert darabon. Egy szál zongorát használó díszletével a színészi játék terébe utalja a művet, és társulatunk kiváló összjátékkal, érdemleges egyéni alakításokkal vesz részt az előadásban. Szerény szcenikája mellett – és éppen azért – a nézői képzeletben épül fel a számos helyszín, ahol a színészi emberismeret, a pontosan elemzett és szenvedélyesen megélt drámai szuituációk hozzák létre az élmény intenzitását.

Műsoron marad.

Nézőszám: 3743 fő

Bekerülési költség: 10 939 361 Ft (előzetes adat)

Nettó bevétel: 7 158 232 Ft

***Az ügynök halála***

*Arthur Miller*

Rendezte: Mácsai Pál

Bemutató: 2016. június 3.

Willy Loman egyre több időt tölt a múltban, képzelet és valóság határán. Pénzt már nem keres, tartaléka nincs. Fiai sodródó léhűtők, nagy tervekkel, amiket ő maga ültetett a fejükbe. Neki is nagy tervei voltak, pénz, dicsőség, boldogság, de csak háromszáz havi letörlesztett banki részlet lett belőlük. Az álmok álmok maradtak – és felfalták a maradék jövőt.

Évad végi bemutató, e beszámoló írásakor a darab még nem került közönség elé, fogadtatásáról jövőre számolhatok be.

Nézőszám: még nincs adat

Bekerülési költség: még nincs adat

Nettó bevétel: még nincs adat

***Repertoárunk korábbi darabjai közül műsoron volt 2015/2016-os évadban:***

Alfred Jarry: Übü király, vagy a lengyelek

Anyám tyúkja (1.)

Arthur Miller: Pillantás a hídról

Arthur Schnitzler: A Bernhardi-ügy

Azt meséld el, Pista!

Bagossy László: A Sötétben Látó Tündér

Czigány Zoltán: Csoda és Kósza

Diggerdrájver

Friedrich Dürrenmatt: János király

Friedrich Schiller: Stuart Mária

Kovács Márton - Mohácsi testvérek: E föld befogad, avagy SZÁMODRA HELY

Moliere: Tartuffe

Nőnyugat

Örkény István: Macskajáték

Örkény István: Tóték

Pierre Notte: Két néni, ha megindul

Shakespeare: A vihar

Shakespeare: Hamlet

Szigligeti Ede: Liliomfi

***Évad közben levettük repertoárunkról:***

Alfred Jarry: Übü király, vagy a lengyelek

Arthur Miller: Pillantás a hídról

Kovács Márton - Mohácsi testvérek: E föld befogad, avagy SZÁMODRA HELY

***Évad végével levesszük repertoárunkról:***

Friedrich Dürrenmatt: János király

Friedrich Schiller: Stuart Mária

Kovács Márton - Mohácsi testvérek- Parti Nagy Lajos: Köd utánam

1. ***a tagozatok egymáshoz való kapcsolódása, a több tagozatot is érintő produkciók bemutatása, együttműködés***

-

1. **közönségkapcsolati rendszer bemutatása**
2. ***közönségszervezési munka bemutatása, ennek keretében különösen az évadra meghatározott feladatok és teljesítésük, a módszerek, eszközök és eredményesség tekintetében***

A kulturális programok számának rohamos növekedése, valamint a nehezebb anyagi körülmények évek óta azt eredményezik, hogy a szervezési osztály feladata rég nem merülhet ki abban, hogy kiszolgálják az üzemi közönségszervezők és a „betévedő” nézők igényeit. Folyamatos munka, kreativitás, ötletgazdagság, új és új csatornák felkutatása szükséges. Ezek a megváltozott körülmények tették és teszik szükségessé az **értékesítési munka állandó újragondolását** és folyamatos hatékonyabbá tételét.

A tavalyi évekhez hasonlóan a **közönségbázis növelése** továbbra is kiemelt célunk. Az előadások próbafolyamatában betekintést engedő, úgynevezett „nyílt próba” nagy sikerrel működik, ezt minden új bemutatónknál megszervezzük. Erre a programra, csakúgy mint az előadások főpróbáira meghívjuk a pedagógusokat is, egyrészt megköszönve a munkájukat, másrészt, mert azok a tanárok, akik sok diákcsoportot szerveznek, igénylik a darabok „előnézését”.

A **közönségbázis megtartása** folyamatos, kiemelt feladat. Ezt - természetesen a jó előadásokon kívül - az értékesítési terület figyelemmel kísérésével és fejlesztésével érjük el. Nézői adatbázisunk folyamatosan bővül, heti szinten hírekkel, információkkal látjuk el közönségünket (honlap, közösségi, kulturális portálok, pártoló tagság, hírlevél stb.).

Az összes vásárlási pontunkon (jegypénztár, szervezés, bevásárlóközpontok) személyi és kényelmi szempontból is **magas szintű szolgáltatásra** törekszünk. Az előre lefoglalt jegyeket, a foglalás helyétől függetlenül átvehetik a legközelebbi értékesítési ponton. Minden értékesítési pontunkon van lehetőség bankkártyás és SZÉP kártyás fizetésre, a vásárlók az összes forgalomban lévő és kulturális szolgáltatásra beváltható utalvánnyal fizethetnek. Idei fejlesztés az Erzsébet és Edenred utalványok elektronikus formában történő elfogadása (Kultúra kártya).

Nagy örömünkre a 2015 nyarán sor került **színházunk jegypénztárának és szervezésének a bejárattal együtt történő felújítására**. Ennek eredményeként egy európai színvonalú közönségfogadó részt hoztunk létre, ahol munkatársaink kulturált körülmények között fogadhatjuk nézőinket, nyitott pultban, átlátható térben. A kommunikáció így sokkal magasabb színvonalon, jobb lelkiséggel, a nézőt partnernek tekintve működik, mint a régi, pici ablakos megoldással, ahol a jegyvásárló hétrét görnyedve kiabálta igényeit a pénztáros recsegésre hajlamos mikrofonjába. Az új jegypénztárban meghosszabbított nyitva tartásban, hétköznap már 11 órától várjuk nézőinket.

A tavaly előtti évben elindított **Partnerprogramunk** keretében színházunk havi műsora és egyéb rendezvényei közvetlenül eljutnak egy-egy céges kapcsolattartó munkatárs segítségével a belső levelező rendszeren keresztül a dolgozókhoz, akik jegyrendeléseiket e-mailen is leadhatják. Amennyiben igény merül fel, természetesen személyesen is kijárunk közvetlen értékesítés céljából a vállalatokhoz (pl.: HBO, Deutsche Bank, Eon-Hungaria, Mazars – Magyarország, Saldo Zrt., CIB Bank.)

A **főiskolák, egyetemek diáksága** a legnehezebben „mozgatható” réteg. Ezen a területen az intézményekben működő HÖK (Hallgatói Önkormányzat) kulturális ügyintézőjén keresztül jutunk el a hallgatókhoz, illetve egy-két lelkes diákot kérünk fel arra, hogy segítse munkánkat. Részt veszünk az Eötvös Loránd Tudományegyetem Bölcsészettudományi Karán megrendezésre kerülő Bölcsész Napokon, ahol jegyeket és bérleteket értékesítünk. Az ELTE és a SOTE estében kialakítottunk egy együttműködést, amelynek keretében havi rendszerességgel küldünk műsort és ajánlókat a HÖK munkatársának, és a hallgatóknak közös internetes felületen van lehetőségük színházjegy igénylésre.

Előadásainkkal **a középiskolák diákjait és tanárait** is minél gyakrabban csoportos színházlátogatásra ösztönözzük. Erről a j. pontban, IRAM programunkat bemutató szakaszban bővebben olvashatnak. Folyamatosan bővülő levelező adatbázisunk segítségével rendszeresen tájékoztatjuk az intézményeket. A szervező tanárokat meghívjuk bemutató előadásaink főpróbáira, személyes kapcsolatot ápolunk velük.

Minden kísérlet, törekvés és befektetés, ami a vevők jobb és számukra kényelmesebb kiszolgálását szolgálja – bár mindig többletmunkával jár, de előbb vagy utóbb - bevételt termel.

1. ***karitatív tevékenyég bemutatása, ennek keretében különösen a kedvezményrendszer, együttműködések, a művészeti munkához közvetlenül nem kapcsolódó tevékenységek ismertetése***

Az Örkény Színház nem folytat direkt karitatív tevékenységet. Kedvezményrendszere tekintetében színházunknak – a színházi törvény miatt – meglehetősen korlátozottak a lehetőségei, de esetenként igyekszünk kedvezményes jegyeket biztosítani a rászorulóknak. (Nagycsaládosok Egyesülete, nyugdíjas klubok, pedagógusok, hátrányosabb helyzetű iskolák stb.).

Itt jegyzem meg, hogy általában nem pártoljuk a kedvezményes jegyeladást. Az akciózást pedig kerüljük, jegyeink 3,5 és 4 %-át értékesítjük így, és csak a legvégső utáni esetben.

1. ***közösségépítő tevékenység, önkéntesek bevonása***

Színházunk közönségszervezési munkáját segíti néhány önkéntes (szórólapozással, csoportok szervezésével), elsősorban főiskolások és egyetemisták.

Színházunk kezdeményezése a nagysikerű Örkény Kert program, melyről az i/2. pontban részletesen beszámolunk.

1. ***az egyenlő bánásmód jegyében tett intézkedések, az előadások akadálymentesítése***

Színházunk a halláskárosultak számára indukciós hurokkal rendelkezik.

Színházunk forrás hiányában mozgáskorlátozott nézőink számára nem akadálymentesített. Régi törekvésünk, hogy ezt megoldjuk, kapcsolatban állunk a témában jártas pályázatírókkal. Addig is, amíg ez a kérdés európai módon megoldódik, színpadi díszítő kollégáink természetesen minden esetben felviszik a kerekes székes vagy mozgásukban korlátozott nézőinket nehezen megközelíthető nézőterünkre.

1. **jegyértékesítési rendszer bemutatása**
2. ***marketingstratégia bemutatása***

Az Örkény Színház – mint a hozzá hasonló színházak általában – nem hagyományos értelemben vett marketingstratégiával dolgozik. Ennek több oka van: egyrészt az eladandó „terméket” (magát a színházat és az egyes előadásokat) csak egy bizonyos fokig lehet a „vásárlói igényekhez” igazítani, másrészt e „termék” jellegét elsősorban a színház profilja, küldetése határozza meg.

Az elmúlt években mind a **közönség összetétele**, mind jegyvásárlási szokásai jentősen megváltoztak. Érezhetően inkább az olcsóbb jegyeket keresik, ezek fogynak el először. A jegyek egyre nagyobb részét adjuk el az interneten keresztül, gyorsuló ütemben szorul vissza a személyes értékesítés aránya.

Az **internet** nem csak értékesítési csatornaként, hanem kommunikációs és marketingcsatornaként is fontos, és egyre fontosabb. Ezért nagyon körültekintően kell kiválasztani azokat a portálokat, közösségi oldalakat, ahol megjelenünk, érzékenyen és főleg gyorsan kell reagálnunk a folyamatos és azonnali visszajelzésekre.

**Facebook** oldalunkon, ahol amellett, hogy minden, a színház életét érintő kisebb-nagyobb eseményről hírt adunk, feladatokkal, játékokkal ösztönözzük a közösség aktivitását. Az oldalnak mostanra mintegy 16 000 követője van (Az előző évad végén 10 000 volt), akik a statisztikák szerint napi rendszerességgel keresik fel azt.

Színházunk ebben az évadban is folytatta a fontosabb budapesti bevásárlóközpontokban kialakított **külső jegyértékesítési pultok** működtetését. Ezek nem csak jegyeladási, hanem marketingszempontból is fontos elemek, a pultok reklámfelületként is funkcionálnak.

**Közönségszervezési irodánk** kiválóan működik; biztos, hogy a teltházakban az ő munkájuk jelentékeny szerepet játszik.

Van marketinghatása a **nyílt próba** intézményének is, amit viszont tényleg mi kezdtünk el, és azóta szinte mindenütt bevezették.

**Pártoló tagságunk** ragaszkodó, létszámuk mintegy kettőszáz fő. Ennek növelését nem tervezzük: csak akkor lehetne nagyobb a pártolók köre, ha külön foglalkozna vele valaki a közönségszervezési irodán. Erre jelenleg nem futja.

Hatásos marketingelem az **Örkény-kert** rendezvénye, amit már öt alkalommal tartottunk meg az évad legelején. Ez az egész napos utcai kiköltözés mára a kerületnek, a környéknek és a társulatnak is szívügye. (Részletesebben az i/2. pontban számolunk be róla.) Erre az alkalomra készül el mindig **évados kiadványunk**, ami a műsorról szóló információt személyes hangú szövegekkel keveri, és ezért népszerűbb, mintha nem tenné meg ezt a fél lépést a bulvár felé.

Itt jegyzem meg, hogy 2016 márciusától marketing tanácsadóként színházunknál dolgozik Balázs Jenő. A kiváló, tapasztalt szakembert azért hívtuk az Örkényhez, hogy felfrissítse nyilvános felületeinket, a jelenleginél láthatóbbá tegye a színházat nyomtatott és elektronikus médiumokban, javítson a hirdetési hatékonyságon, és együtt keressünk új, kreatív megjelenési formákat. Fejleszteni tervezzük honlapunkat, bővíteni fogjuk közösségi oldalakon történő megjelenéseinket, erősítjük keresőoptimalizálásunkat, jelentősen megnöveljük rövid nyilvános videó – híreink számát, növelni tervezzük a költséghatékonyságot, új együttműködéseket gondolunk ki más kulturális intézményekkel.

1. ***a jegyértékesítés módszerei, eszközei, ennek keretében különösen a hálózat működtetése, területi hatókör, csatornák***

Az elmúlt néhány évben markáns átrendeződésnek vagyunk tanúi az értékesítési csatornák területén. A múltból örökölt, egykor virágzó „üzemi közönségszervezői” hálózat az állami cégek, gyárak, stb. felszámolása és átalakulása miatt végleg elvesztette alapvető bázisát. A ma elérhető, a szervezőket egyáltalán beengedni hajlandó, gyakran multinacionális cégeknél munkát vállaló korosztály egyértelműen az **interneten történő vásárlást** részesíti előnyben, ha egyáltalán színházba vágyik.

Míg pár éve azt hittük, néhány éven belül a jegyértékesítés akár 50%-a is az interneten fog történni, a tapasztalok azt mutatják, hogy a korábban prognosztizáltakhoz képest lassabb mértékben nő e csatorna részesedése. Miközben az internet- képes mobiltelefonok elterjedtsége általános, az internetes jegyvásárlás aránya alig növekszik. Ehhez alkalmazkodnunk kell.

**Külső jegyértékesítési pultjainkkal** öt ponton jelen városszerte. A pultok a bevásárlóközpontok igényeit kielégítő speciális nyitva tartással működnek, közvetlen jegyértékesítést végeznek, tehát az online jegyértékesítő programhoz csatlakozva a színház jegypénztárával egyenrangúan képesek kiszolgálni az igényeket. A pultoknál történő jegyértékesítés kényelmes a bevásárlóközpontok vásárlóinak, ami új, egyébként nem rendszeresen színházlátogató közönségréteg elérését teszi lehetővé.

Az elmúlt év tapasztalatai is igazolják, hogy ezek az értékesítési pontok szükségesek, és indokolt folyamatos fejlesztésük. Ezt nem csak az onnan származó– az összes értékesítés 13 %-a – támasztja alá, hanem ott vásárló nézőink elégedettsége is.

Színházunk a jegyértékesítés technikai lebonyolítására az **Interticket** rendszerét használja, amelynek előnye, hogy minden számottevő budapesti és a legtöbb vidéki jegyirodában (utazási irodában stb.) elérhető.

A **saját honlapunkon történő jegyértékesítés** elindításával és honlapunk linkjének több kulturális, illetve jegyértékesítési oldalon történő elhelyezésével mérhetően bővül az internetes jegyvásárlás. Szoros kapcsolatot építettünk ki a különböző internetes jegyvásárlási pontokkal (Jegymester, Ticketportál stb.), az ő vevőik is rendszeresen látogatják színházunkat.

A közvetlen kapcsolatot nézőinkkel **közönségszolgálati irodánk** tartja: ők végzik a törzsközönség kiszolgálását (pl. pártoló tagság), valamint az újabb területek feltérképezését és a jegyértékesítési hálózat koordinálását.

1. ***bérletek bemutatása mutatószámokkal, ennek keretében különös tekintettel a gyermek- és ifjúsági, nyugdíjas, felnőtt, középiskolai korosztálynak hirdetett, bérleteken belüli telítettségre***

**Bérletkonstrukciók**

|  |  |
| --- | --- |
| *MOZAIK* *BÉRLET* | Felhasználható egy fő részére, 2 előadásra a repertoáron lévő előadásra, és 2 új bemutatóra, összesen 4 előadásra. |
| *AJÁNDÉKBÉRLET* | Felhasználható két szabadon választható előadásra (színházjegyre). |
| *PÁRTOLÓ BÉRLET* | 2 db I. kategóriás jegyet tartalmaz, és jogosít a pártolói kedvezmények igénybevételére. |

A 2015/2016-os évadra összesen 2214 db bérletet adtunk el, ami több, mint hatezer beváltandó alkalmat jelent. A bérletek tulajdonosaival – ide sorolva a pártolóinkat is, akik Pártoló Bérletet vásároltak – folyamatosan tartjuk a kapcsolatot, fenntartjuk számukra az elővásárlási jogot, és külön figyelmet fordítunk a pontos tájékoztatásukra. Fontosnak tartjuk, hogy ne csak megvásárolják a bérleteket, hanem valóban el is jöjjenek az előadásokra, hiszen elégedettségük foka határozza meg, hogy a jövőben is számíthatunk-e rájuk. A közönség szereti a bérletek rugalmas felhasználásával járó előnyöket. Áraink versenyképesek, ezért a bérletek ajándékba történő megvásárlása újabb közönségréteget biztosított színházunknak.

**Értékesített bérletek száma típusonként**

|  |  |
| --- | --- |
| ***BÉRLET TÍPUSA*** | ***Értékesített bérlet (db)*** |
| MOZAIK összesen | 838 |
| AJÁNDÉK összesen | 1197 |
| PÁRTOLÓ  | 179 |
| ***ÖSSZESEN*** | ***2214*** |

1. **nézőszám növelésének gyakorlata**
2. ***új közönségréteg megszólítása, különösen a gyermek- és ifjúsági és 18-40 éves korosztály vonatkozásában, eszközök, eredmények ismertetése***

Az iskolai csoportok jelenléte szintén stratégiai fontosságú számunkra. A jövő közönségét nem elég várni, hanem meggyőződésünk szerint az iskolákkal együttműködve már fiatal kortól kezdve képezni is kell. A csoportok száma, és ezzel együtt a hozzánk érkező fiatalok száma az előző évadhoz hasonlóan igen magas, 487 csoport és összesen mintegy 16 000 diák látogatta meg előadásainkat.

A diákcsoportok magas száma egyrészt azt jelzi, hogy repertoárunkban több olyan előadás is van (például a Hamlet, Tóték, Anyám tyúkja, Liliomfi, Tartuffe), ami közkedvelt a diákság és a pedagógusok körében, másrészt pedig azt igazolja, hogy a tanárokkal folytatott folyamatos kapcsolattartás eredményes. Rendszeresen küldünk hírleveleket, meghívásokat előadásaink főpróbáira. Sok pedagógussal személyes, baráti kapcsolatot ápolunk, értékelve elkötelezettségüket és azt a sok munkát, amivel megszervezik és lebonyolítják a színházlátogatásokat. A színházi palettán igen nagy a kínálat, ezért az, hogy ilyen sok tanár választ minket - természetesen a repertoár mellett - attól is függ, hogy milyen személyes kapcsolatot ápolunk velük.

A Főváros kezdeményezésére részt vettünk az Iskolakapun kívüli programban is, amelynek keretében több fővárosi gimnázium összesen 1100 diákja látogatott el – a Főváros finanszírozásának köszönhetően – Liliomfi és Übü király, vagy a lengyelek című előadásunkra.

Második éve veszünk részt Erzsébetváros kezdeményezésére és finanszírozásában a „Minden gyerek jusson el színházba” programban, amelynek keretében 705 diák látogatott el hozzánk ebben az évadban.

Az alábbi táblázat a színházunkba látogató iskolai csoportok és diákok számát tartalmazza.

|  |  |  |
| --- | --- | --- |
| ***Hónap*** | ***Csoportok száma*** | ***Diákok száma*** |
| szeptember | 5 | 101 |
| október | 38 | 1 214 |
| november | 83 | 2 339 |
| december | 49 | 1 629 |
| január | 47 | 1 856 |
| február | 54 | 2 209 |
| március | 54 | 1 803 |
| április | 86 | 2 965 |
| május-június | 71 | 1 990 |
| ***Összesen*** | ***487*** | ***16 106*** |

1. ***új, nem hagyományos módszerek és eszközök alkalmazásának gyakorlata, elvárások és kihívások kezelése***

Az internet elterjedésével egyre nagyobb létszámú potenciális nézőt tudunk elérni, viszont pontosan a nagy szám és a rengeteg napi friss információ miatt nagyon fontos, hogy színházunk saját arculattal (logó stb.) és a megfelelő felületeken tudjon megjelenni (pl. kulturális portálok). Itt is döntő új marketingstratégiánk hatása.

1. ***kedvezményrendszer és eredményei***

**-**

1. **médiakapcsolati tevékenység bemutatása**
2. ***helyi, regionális és országos hatókör és médiumok-felületek szerinti bemutatása***

Színházunk a számon tartott kulturális műhelyek közé tartozik, ezért azokon a felületeken, ahol a magyarországi médiumok egyáltalán érdeklődést tanúsítanak kulturális események iránt, mi is rendszeresen jelen vagyunk.

Itt is meg kell említetnünk Örkény-kert rendezvényünket, amit már öt alkalommal tartottunk meg az évad legelején. Ez az egész napos utcai kiköltözés mára a kerületnek, a környéknek és a társulatnak is szívügye. Részletesebben az i/2. pontban számolunk be róla.

Saját aktivitásainkról a 2. és 3. pontban számolunk be.

1. ***premier előtti és utáni médiaaktivitások, ezen belül különösen kritikai visszhang és saját anyag megjelentetése***

Színházunk tevékenységéről és ezzel együtt a készülő előadások próbafolyamatairól teljes körű tájékoztatatást adunk. Minden produkció olvasópróbájától a bemutatóig 6-8 alkalommal küldünk hírt a sajtónak. A bemutató után az előadást érintő eseményekről (díjak, fesztiválmeghívások, 25., 50, 75 illetve 100 előadás, közönségtalálkozók) is hírt adunk. Sajtólistánk folyamatosan fejlődik.

Előadásainkat a legtöbbször már a bemutatón megnézik a kritikusok. A premiert követő 2-4 hétben 8-10 kritika jelenik meg az előadásokról. A színházi lapok és portálok később is rendszeresen foglalkoznak előadásainkkal, de ezek már inkább programajánló jellegű írások, mint bírálatok.

1. ***társulat tagjainak médiaaktivitásai, különös tekintettel a produkció népszerűsítő, illetve produkcióhoz nem köthető aktivitásokra***

Szerencsére az Örkény Színház társulatában sok országos ismertségű művész dolgozik, így akkor is jelen vagyunk a nézettebb felületeken, ha direkt reklámra sem pénzünk, sem esélyünk. Általában elmondható, hogy egy hatásos reklámkampányhoz annyi forrás szükséges, amellyel egyetlen kulturális intézmény sem rendelkezik.

Társulatunk tagjai aktívan részt vesznek a produkciók népszerűsítésében. A felkérések zöme az adott produkciók bemutatóját megelőző hétre esik, ennek ellenére igyekszünk eleget tenni minden felkérésnek. Művészeink elkötelezettségét mutatja, hogy a nem az Örkény Színház kapcsán készülő interjúkban is beszélnek itteni munkájukról, és népszerűsítik előadásainkat.

1. ***saját gyártású anyagok és az alkalmazás felületeinek bemutatása***

Marketingkommunikációnk nyomtatott részének nívója valamivel a fénymásolt plakátokat ragasztó amatőrök éjszakai módszerei fölött és mélyen a szakszerű szint alatt van. Ez ugyanis pénzkérdés. Nyomtatott felületekre mindössze büdzsénk 1-2%-át fordíthatjuk, amiből néhány újsághirdetésre, némi bannerezésre, egy-egy kegyelemcímlapra, olcsósított metrómatricára, a szokásos szórólapokra, valamint a nyomtatott havi műsorra telik. Szerencse, hogy társulatunk népszerű, ezért sok interjú készül velünk, és természetesen felülünk ezek farvizére, beszélünk a színházról, ahol csak lehet. Ezért néha úgy tűnik, hogy szó van rólunk.

Mindennek ellenére – vagy inkább éppen ezért – ragaszkodunk hozzá, hogy minden előadásunkhoz egyedi grafikai arculat tartozzon; e nélkül nem volt és nem is lesz bemutatónk. Készül belőle szórólap, molinó, több sajtóhirdetésen és internetes felületen is megjelenik, valamint a műsorfüzet borítóját is ez adja.

Viszonylag mutatós honlapunk és nagyon sokak által használt Facebook- profilunk fenntartására és folyamatos frissítésére különösen odafigyelünk, és minden új bemutatónkhoz trailert is készítünk.

A netes felület fejlesztése részeként elkészült honlapunk mobilverziója.

1. ***gyermek- és ifjúsági korosztály védelmét szolgáló nézőtájékoztatási rendszere korhatárokról való tájékoztatás módja, formája***

Szükség esetén nyilvános felületeinken jelezzük, hogy egy-egy előadást hány éves kortól ajánlott.

1. **saját előadásaihoz kapcsolódó jegyár-bevételeken túli, egyéb bevételi források feltárásával összefüggő tevékenység bemutatása és annak eredményessége**

Színházunk folyamatosan figyelemmel kíséri az aktuális pályázati lehetőségeket (NKA, EMMI, Fővárosi Önkormányzat, VII. kerületi Önkormányzat, stb.) Törekszünk a maximális TAO-bevételre. Ennek megszerzésre egyre nehezebb, és évről-évre egyre több támogató útján tudjuk csak keretünket feltölteni.

1. **helyi művészeti, közoktatási, közművelődési és társadalmi, közösségi szervezetekkel való kapcsolatépítés bemutatása**
2. ***együttműködések bemutatása, időbeli hatálya, célja, módszere, eredményei, különös tekintettel a saját vagy más szervezet által megvalósított projekt, fenntartó által elvárt célfeladat teljesítésre, valamint a részvétel bemutatásának személyi, tárgyi és pénzügyi oldala***

lsd b/1, d/3, j pontok

1. ***hagyományteremtő, hagyományápoló tevékenység***

Augusztus végén az ötödik Örkény Kert-et rendeztük meg a Madách téren, közösen a VII. Kerülettel, így talán mondhatjuk, hogy ez már egyfajta szerény hagyományteremtés. Igazi hagyománynak majd a huszadik év után nevezném, de a közönség máris várja, számon tartja, szereti.

A korábbi évekhez hasonlóan sokszínű programot állítottunk össze. A szabadtéri programokra délelőtt 11 és este 10 óra között került sor. Az összeállításnál most is alapvető szempont volt, hogy minden korosztály igényeit figyelembe vegyük, valamint az, hogy jelezzük, a nagyobb szabadtéri rendezvényeken is helye és közönsége van a „magas” művészetnek. Az előző évek sikerére való tekintettel az Örkény kert látogatói ismét meghallgathatták a Jónás könyve című Babits költeményt Csuja Imre előadásában, és megtartottuk a „Vers csak neked” hagyományát. A korábbi évek tapasztalatai és a nézői visszajelzések alapján igyekeztünk megtartani a legnépszerűbb programokat, de törekedtünk újdonságok bevonására is. Jóleső visszajelzés volt, hogy az előző év művészei közül, örömmel fogadta el újra a meghívásunkat Kocsis Zoltán, (helyette végül egyeztetési okból fia, Kocsis Krisztián játszott) a Kaláka, a Pan y Canela zenekar és Canarro-duó, valamint Salamon Bea és a Méta zenekar. Szalóky Ági Karády műsorát adta elő, a Szakértők zenekar adott szokásosan nagy hangulatú koncertet, az estet pedig a szokott „esztrád” műsorral zártuk, új dalokkal, és úgyszólván zajos sikerrel.

A kertbe a nap folyamán 5-6000 néző látogatott el.

Bekerülési költség: 8 370 150 Ft

1. ***helyi művészekkel való együttműködés bemutatása***

Lásd lsd b/1, d/3, j pontok

1. **az óvodai és iskolarendszeren belüli és azon kívüli oktatási-nevelési, művészetpedagógiai programhoz, a tantervi oktatáshoz való kapcsolódás bemutatása, ennek keretében különösen a cél érdekében létrejött együttműködés bemutatása, annak időbeli hatályának, céljának, módszereinek, eszközeinek, valamint az elért eredményeknek ismertetése**

***IFJÚSÁGI RÉSZLEG ÉS ALKOTÓ MŰHELY***

Az **IRAM**, már a színház negyedik évadát kíséri végig. Diákoknak és tanároknak kínáltunk különböző típusú foglalkozásokat, gyakorlati helyeket és hospitálási lehetőséget biztosítottunk egész évadon át.

Színház-pedagógiai programunk elsődleges célja a színház, mint társadalmi és művészeti jelenség mélyebb megismertetése, a színházi élmény befogadásának tanítása, a "nézni tudás" színházi értelmű fejlesztése. A programok tartalmilag kapcsolódnak előadásainkhoz, de nem azokat magyarázzák, vagy történetüket mesélik, hanem személyes kapcsolódási pontokat kínálnak és kontextust teremtenek. Ezek a foglalkozások a dráma belső terébe vonzzák a résztvevőket, és összefüggéseket mutatnak a dráma külső terével: kulturális utalásokat és közös történeteinket térképezik fel. Színházi játékokkal és beszélgetésekkel, a résztvevők saját személyes kreativitására építve nyújtanak mással nem helyettesíthető élményt. A tartalmi munkával párhuzamosan az előadások által használt színházi nyelvre, színházi eszközökre érzékenyítünk: a színházat, mint kommunikációt vizsgáljuk. Azon túl, hogy a színház gondolati és művészi értékeit közvetítjük, célunk az is, hogy alkotásra ösztönözzünk, az idelátogató fiatalokkal érvényes színházi kifejezésmódokat kutatva, kísérletezve, közösen teremtsünk művészi értékeket, amelyek szervesen tartozhatnak az évad tartalmához.

A színház oldaláról feltétlenül eredmény a fiatal nézőkkel való szoros kapcsolat, a rendszeres beszélgetések. Ennél azonban fontosabb a résztvevő diákok tapasztalata. Primer élményként találkoznak színházzal, nem pusztán egy előadással, hanem a színházi gondolkodással, általában a művészet praxisával. Az Örkény Színház műsorpolitikája és repertoárja kifejezetten alkalmasnak bizonyult arra, hogy színház-pedagógiai programmal kiegészülve szakmailag hasznos teret biztosítson a fiataloknak játékra, gondolkodásra és tapasztalatszerzésre. Az Örkény Színház az előadások megtekintésén túl így nagyobb részt vállalt a kulturális és művészeti befogadás képzésében, a mindennapi életben is segítséget jelentő, maradandó élményeket adhat. Azon túl, hogy a programban a színházunk gondolati és művészi értékeit közvetítjük, alkotásra is ösztönözünk, hogy az idelátogató fiatalokkal érvényes színházi kifejezésmódokat kutatva, kísérletezve közösen teremtsünk a színházi évad tartalmához kapcsolódó művészi értékeket.

Feltérképezzük és figyelembe vesszük, hogy a foglalkozásainkkal hol és miként kapcsolódhatunk a tananyaghoz. Az interdiszciplináris gondolkodás és az összefüggések felismeréséből származó lehetséges öröm, a fiatalok érdeklődése szabja meg, hogy milyen kapcsolódási pontokat aknázunk ki.

Alapvetően két foglalkozástípust különböztethetünk meg: ezek a FLESS és a KAPTÁR. A **FLESS** egyszeri, előadásokhoz kapcsolódó kétórás előkészítő foglalkozás, középiskolásoknak (két foglalkozásunk általános iskolásoknak szól). Esetenként kulisszajárásra, próbalátogatásra is alkalom nyílik. Színházlátogatáshoz kapcsolódóan lehetőség van utólagos beszélgetésre is a színház művészeinek közreműködésével.

A **KAPTÁR**, középiskolásokból, fiatal egyetemistákból álló alkotócsoport. Tagjai egy évadon át nyomon követik a színház életét, beszélgetéseken és próbalátogatásokon vesznek részt. Emellett a színház előadásaiból inspirálódva vagy azokra reflektálva színházi kísérleteket végeznek. A munkafolyamat 6 hónapon át heti egy-két foglalkozásból áll, délutánonként.

**ISZAP** - Internetes SZínháziAlkotóPortál: Az Örkény Színház előadásaihoz kapcsolódó művészeti projektek: fotó-, videó-, rajz-, objektum-, képregény-, novella-, verspályázatok. Az ISZAP célja a különböző művészeti kifejezésmódokkal való kísérletezés, ezek színházi szerepének vizsgálata; az inspiráció és az asszociáció jelenségének megragadása.

**IMPRÓS FLESSBACK**: Kétórás improvizáció, beszélgetés, közönségtalálkozó hétvégén, délutáni előadások után a nagyszínpadon. A színészek improvizálnak. A rendező hangosan gondolkodik. A közönség irányít.

Az előadásokhoz kapcsolódóan **tanítási segédleteket** és háttéranyagokat állítunk össze, melyek letölthetőek a színház honlapjáról. Speciálisan pedagógusoknak szánt ajánlókat készítünk előadásokhoz és foglalkozásokhoz, így nyújtunk - elsősorban magyartanároknak – segítséget abban, hogy tantárgyi és pedagógiai célkitűzéseiknek megfelelő módon tudjanak színházlátogatásokat szervezni osztályaiknak, iskolai csoportjaiknak. Az iskolai szemlélet és igények behatóbb ismerete az IRAM programok tervezésében is hasznosnak bizonyul. A pedagógusoknak igyekszünk minél több felületet biztosítani, hogy kritikájukkal és ötleteikkel hozzájárulhassanak a programok fejlesztéséhez. **Módszertani tréningeket**, **beszélgetéseket** szervezünk. Kérdőíves kutatás keretében visszajelzéseket, kritikát és ötleteket kértünk a foglalkozások után, tanároktól és diákoktól egyaránt, ezek komoly segítséget jelentenek a munkánkban.

A FLESS foglalkozásokat nagy részét Neudold Júlia (az IRAM műhelyvezetője) tartja, rajta kívül Bethlenfalvy Ádám (színész-drámatanár), Szabó-Székely Ármin (dramaturg), Néder Panni (színházrendező), Varju Nándor (drámatanár) kapcsolódott be a foglalkozások tervezésébe és vezetésébe. Az IRAM munkatársak mellett a színház alkotóinak és dolgozóinak nagy része tevékenyen közreműködik a program működtetésében, az a színház működésének szerves része. A művészeti vezetés részt vesz a foglalkozások tervezésében, a rendezők, dramaturgok és színészek révén a próbafolyamatok tapasztalatai is beépülhettek a foglalkozásokba. Az előadások utáni beszélgetéseken továbbra is közreműködnek az előadások alkotói, a fiatal közönséggel való találkozás és gondolatcsere része lett a színház mindennapjainak.

Foglalkozásaink ingyenesek, a színházlátogatáshoz a kísérő pedagógusnak vendégjegyet (50%), a csoportnak diákkedvezményt biztosítunk. A foglalkozások általában a színház próbatermében vagy előterében zajlanak, csak kivételes esetekben tartjuk őket az iskolákban, mert az élményhez hozzá tartozik a kimozdulás, és maga a színházi miliő.

***Módszertan***

Magyarországon egyre nagyobb az igény arra, hogy a színházak a közönség aktív részvételére számító programokat is kínáljanak, és hogy ezeket az adott repertoár függvényében, a fiatalabb korosztályok megszólítását átgondolva, rendszerszerűen végezzék. Ez a tevékenység a színházművészet és a neveléstudomány metszéspontjában születik. Célkitűzéseit és módszertanát meghatározza, hogy különböző intézmények és csoportok közötti kommunikációs lehetőségeket aknáz ki: a színházak, az oktatási intézmények, a közönség ─ koncentráltan a diákok és a pedagógusok, valamint a színházi alkotók nézőpontjai közti távolságot hidalja termékenyen át. Fontos, hogy az általános célokat és a konkrét programok célkitűzéseit pontosan megfogalmazzuk, de annak tudatában tegyük ezt, hogy ennek a területnek a varázsa és lényege éppen a folyamatos alkalmazkodásban és megújulásban rejlik, hasonlatosan egy művészszínház reflektív magatartásához és kutatói attitűdjéhez.

Az IRAM munkatársainak különböző területeken szerzett szakmai tapasztalatai jól mutatják a különböző módszerek és irányzatok integrálására való törekvésünket. A programra módszertanilag a legnagyobb hatást a német gyökerű színház-pedagógia gyakorolja, de az angolszász módszertant, a magyar drámapedagógiai hagyományt és a művészeti pedagógiai terápiák módszereit is alkalmazzuk foglalkozásainkon. A gyógypedagógia egyes területeinek fejlesztő módszereit is integráljuk a munkába, komplex kommunikációs jártasság megszerzéséhez akarunk segítséget nyújtani. Az alkotó jellegű programokban főként improvizációs technikákkal és dokumentarista módszerekkel dolgozunk. Eredményesnek látjuk a különböző országokból és iskolákból érkező módszerekkel való kísérletezésünket, és továbbra is célunk, hogy a színház-pedagógia új útjait kutassuk a kőszínházi rendszerben.

Meglátásunk szerint a művészetközvetítés, a befogadás tanítása mellett folyton jelen van egy másodlagos, járulékos pedagógiai mező, amelynek a tudatos megragadása elmélyítheti a színház partneri viszonyát az oktatással. Ez a másodlagos pedagógiai mező egyrészt a színházi anyagból, az éppen adott tartalomból következik: a történetekből, a társadalmi és emberi kérdések vizsgálatából, másrészt a foglalkozások munkamódszereinek közösségépítő és személyiségfejlesztő adottságaiból. Az elsődleges pedagógiai motivációnak a színházi előadás befogadásának képzését tartjuk, amely a szociálpszichológiából ismert előhangolásból, és utólagos feldolgozásból állhat egy zárt, szerepbelépési lehetőséget nem kínáló színházi előadás esetében. A két pedagógiai mező egymástól elválaszthatatlan, és egyformán értékes.

Az IRAM jelen formájában elérte kapacitásának határát. Kívánatos bővülése, szakmai fejlődése csak egy új, a színházpedagógiai munkára optimalizált helyszínen lehetséges.

Ebben a kérdésben előrehaladott állapotúnak nevezhető a Főváros, a VII. Kerület, a Minisztérium és a MNV együttműködése, amelynek célja az, hogy az Asbóth utcában található két bezárt stúdiószínházi helyiséget színházunk használatba vehesse, építészetileg és szakmailag rehabilitálja: visszaadja a Főváros kulturális életének. Ezek egyikében az IRAM program találhatja meg végleges helyét, ahol nem csak a foglalkozásokat tarthatjuk majd meg, hanem szakmai műhelyként, metodikai központként, a színház- pedagógia különböző területein tanuló számára gyakorló iskolaként is működtethetjük.

Bekerülési költség: 3 929 285 Ft

1. **a gyermek-, illetve ifjúsági korosztály igényes színházra nevelésének gyakorlata, ennek keretében különösen a módszertani leírások, foglalkozás típusai, tematikája, eredményeinek ismertetése, előadásszámok feltüntetésével**

Lásd. j) pont.

1. **helyi és országos turisztikai célokhoz való kapcsolódás részletezése**

Színházunk megalakulása óta minden évben jelen van a POSZT-on, időről időre fellépünk a Vidor Fesztiválon, a Pécsi Családi Színházi Fesztiválon, az Ördögkatlan Fesztiválon és Deszka Fesztiválon, több alkalommal működtünk és működünk együtt a Gyulai Várszínházzal, a Szentendrei Teátrummal, a Kőszegi Várszínházzal, és rendszeresen fellépünk más országos nyári rendezvényeken.

1. **Az előadó-művészeti szervezet vezetőjének vezetői pályázatában rögzített, a művészeti tevékenységgel összefüggő vállalások teljesülése, a 2011. augusztus 18. után meghirdetett vezetői pályázatok esetén az évadra vonatkozó teljesülés, illetve a pályázatban foglalt koncepcióval való összevetés**

Színházunk munkáját a vezetői pályázattal összhangban levőnek és előzetes koncepciónk szerintinek, a művészi vállalások, a kötelező mutatók betartása, az évadra vonatkozó tervek megvalósulása szempontjából pedig teljesültnek tekintem.

Kelt.: Budapest, 2016. június 1.

…………………..

ügyvezető igazgató

Örkény István Színház Nonprofit Kft.